JAURLARITZAKO LEHENDAKARIAK (Urkullu Renteria) (EAJ, 2017-06-16):
Legebiltzar-buru anderea, eskerrik asko.
Iriarte anderea, hipotesiak hipotesi. Beraz, momentuz Jaurlaritzaren erantzukizuna, Euskadi izanik lehentasuna, Jaurlaritzaren aldetik zuhurtziaz eta errespetuz Kataluniarekiko, zuhurtziaz eta errespetuz, hala gustatuko litzaidake arestian gurekiko izan balitz ere.
Bestetik, independentziaren alde, oso ondo. Independentziaren alde, Euzko Alderdi Jeltzalearen oinarriak zeintzuk diren argi daude. XXI. munduan nola garatu oinarri horiek, beste kontu bat da. Eta Katalunian diren alderdien oinarriak eta zeintzuk diren egin beharrekoak eta zeintzuk izan daitezkeen aukerak, hori ikusteke dago.
Ikusten dut independentziaren aldeko planteamendu horretan, alde bakartasunarena defenditzen duzula. Kataluniako ez duzu aipatu baina Kataluniakoa adibide jarriz, alde bakartasunaren planteatzen duzula, baita Katalunian eta baita Euskadin ere. Eta gainera, uste dut sutsu eta gogor defenditu egin duzula aipatu gabe ere.
Beno, nik zer gertatu da aste honetan? Zuk aipatu egin duzu, taktikoki Euzko Alderdi Jeltzalea, Alderdi Popularrarekin, beno, ba nik ere taktikara joko dut, behintzat EH Bilduren taktikara.
Zer gertatu da aste honetan? Eta nik esango dizut, astelehenean, Podemos alderdiak Kataluniako alde bakarreko erreferendumaren aurkako jarrera defendatu egin du. Gero, bermeak izango litzatekeen erreferendumaren alde agertu dira.
Asteartean, Podemos alderdiak, Espainiarako bere gobernu programa aurkeztu egin du, Madrilgo Gorteetan. Programa horretan ez da agertzen alde bakarreko erreferendumaren aldeko proposamenik.
Asteazkenean, biharamunean, EH Bilduk, Iriarte andrea, ez Rajoyren aurka soilik, baita Podemos alderdiak aurkeztutako gobernu programa horren aldeko botoa eman du.
Beraz, galdera izango litzateke, Iriarte andrea, EH Bilduk, Katalunian alde bakarreko erreferenduma jasotzen ez duen gobernu programa bat onartu egin du.
Zuentzako erabiltzen duzuen malgutasunetik, apur bat besteei eskaintzen diozunean, aurrera egitea errazagoa izango da guztiontzako.
Berriz diot beraz Iriarte andrea, inoiz izan ez dugun aukera bat daukagu gure aurrean. Euskadira etorrita, Euskadira etorrita. Besteak hipotesiak, hipotesi, eta zuhurtziaz eta errespetuz, euskal tradizio politiko guztien artean eztabaidatzeko aukera eta hala badagokio, gure herriarentzat eremu juridiko politiko berri bat adosteko ere bai.
Politikak bere mailarik gorena lortzen du aukera desberdinek erabiltzen direnean diferentziak alde batera uztea eta helburu erkide baten alde egitea.
Gernikako Estatutuak lagundu du gure bizikidetza eta ongizatea hobetzen, baina osorik bete gabe dago oraindik bai, eta diagnostiko kritikoa egiten dugu, gaur egungo egoeraz. Hain zuzen ere, Estatutua ez delako bete eta autogobernua debaluatze bidean jarri nahi dutelako beste batzuk. Autogobernua gaurkotu beharra dago eta gaur egun Europak eta euskal lurraldeek duten errealitate berrira egokitu behar da.
Honekin batera, berriz eratu beharko litzateke Estatuaren lurralde eredua, bere errealitate plurinazionala onar dezan, baita beraz Kataluniarena ere.
Gure helburua da, gure estatus politikoaren berritze itundua sustatzea, bi zutabe hauetan finkatuta: Elkarrekiko aitorpenean, eta hori da guk Kataluniari eskaintzen dioguna, aitorpena, eta aldebikotasuna efektiboa. Gure eskubide historikoek babestu, errespetatu eta gaurkotzen badira, asko eman ditzakete.
Itun berria behar dugu. Ezinbestekoa da Estatuaren errealitate plurinazionala onartzea, eta Euskadiko Gobernuari eta autogobernuari euskal herritarrek eman nahi dioten maila ematea.
Eta hori izango litzateke baita Kataluniarentzat onuragarria.
Eskerrik asko.